## Pravilnik o postupku utvrđivanja i priznavanja ozljede na radu i profesionalne bolesti

### NN 125/2007 (5.12.2007.), Pravilnik o postupku utvrđivanja i priznavanja ozljede na radu i profesionalne bolesti

# HRVATSKI ZAVOD ZA ZDRAVSTVENO OSIGURANJE ZAŠTITE ZDRAVLJA NA RADU

**3588**

Na osnovi članka 30. Zakona o zdravstvenom osiguranju zaštite zdravlja na radu
(»Narodne novine«, broj 85/06.) i članka 25. točke 5. Statuta Hrvatskog zavoda
za zdravstveno osiguranje zaštite zdravlja na radu (»Narodne novine«, broj
90/07. i 112/07) Upravno vijeće Hrvatskog zavoda za zdravstveno osiguranje
zaštite zdravlja na radu na 8. sjednici održanoj 22. studenog 2007. godine, uz
suglasnost ministra nadležnog za zdravstvo, donijelo je

## PRAVILNIK

### O POSTUPKU UTVRĐIVANJA I PRIZNAVANJA OZLJEDE NA RADU I PROFESIONALNE BOLESTI

I. OPĆE ODREDBE

Članak 1.

Ovim Pravilnikom uređuje se:
1. postupak utvrđivanja i priznavanja ozljede ili bolesti za ozljedu na radu,
odnosno profesionalnu bolest
2. uvjeti koji moraju biti ispunjeni kako bi se ozljeda ili bolest mogla
priznati za ozljedu na radu, odnosno profesionalnu bolest
3. rokovi u kojima prijava o ozljedi na radu, odnosno profesionalnoj bolesti
mora biti podnijeta.

Članak 2.

Ozljeda na radu, odnosno profesionalna bolest može se priznati osiguranoj osobi
iz članka 8., 9. i 10. Zakona o zdravstvenom osiguranju zaštite zdravlja na radu
(u daljnjem tekstu: Zakon) kod kojih je došlo do ozljeđivanja, odnosno bolesti u
smislu članka 6. i 7. Zakona.

Članak 3.

Ozljeda na radu neće se priznati osiguranoj osobi iz članka 2. ovog Pravilnika,
ako je do ozljede, odnosno bolesti došlo zbog:
1. skrivljenog, nesavjesnog ili neodgovornog ponašanja na radnome mjestu,
odnosno pri obavljanju djelatnosti (npr. tučnjava na radnom mjestu ili u vremenu
dnevnog odmora, namjerno nanošenje povrede sebi ili drugome i sl.)
2. aktivnosti koje se ne mogu dovesti u kontekst radno pravne aktivnosti (npr.
radni odmor koji nije korišten u cilju obnove psihofizičke i radne sposobnost
nužno potrebne za nastanak radnog procesa, fizičke aktivnosti koje nisu u svezi
s radnim odnosom i sl.)
3. atake kronične bolesti
4. urođene ili stečene predispozicije zdravstvenog stanja koje mogu imati za
posljedicu bolest.

Članak 4.

U postupku utvrđivanja i priznavanja ozljede ili bolesti za ozljedu na radu,
odnosno profesionalnu bolest, nadležna područna služba Hrvatskog zavoda za
zdravstveno osiguranje zaštite zdravlja na radu (u daljnjem tekstu: Zavod)
postupat će u skladu s propisima o mirovinskom osiguranju, propisima o zaštiti
na radu, drugim propisima, te odredbama Zakona i ovog Pravilnika, važećih na dan
nastanka ozljede na radu, odnosno profesionalne bolesti.

II. POKRETANJE POSTUPKA UTVRĐIVANJA I PRIZNAVANJA OZLJEDE NA RADU, ODNOSNO
PROFESIONALNE BOLESTI

Članak 5.

Postupak utvrđivanja i priznavanja ozljede ili bolesti za ozljedu na radu,
odnosno profesionalnu bolest pokreće pravna ili fizička osoba, te tijelo državne
vlasti iz članka 9. stavka 2. Zakona, odnosno osoba koja samostalno osobnim
radom obavlja djelatnost podnošenjem prijave o ozljedi na radu, odnosno
profesionalnoj bolesti.
Prijavu iz stavka 1. ovog članka pravna ili fizička osoba (poslodavac), odnosno
tijelo državne vlasti obvezani su podnijeti po službenoj dužnosti ili na
traženje ozlijeđenog ili oboljelog radnika, odnosno osobe kojoj se prema Zakonu
osiguravaju prava za slučaj ozljede na radu, odnosno profesionalne bolesti (u
daljnjem tekstu: osigurana osoba).
Ako poslodavac, odnosno tijelo državne vlasti ne podnese prijavu iz stavka 1.
ovog članka, koju su u skladu sa Zakonom bili obvezni podnijeti, prijavu je
obvezan podnijeti doktor specijalist medicine rada iz zdravstvene ustanove,
odnosno trgovačkog društva koji u svom sastavu imaju djelatnost medicine rada,
te doktor specijalist medicine rada u privatnoj praksi uključeni u mrežu
ugovornih subjekata medicine rada, koji je u skladu s općim aktom Zavoda
nadležan za provođenje zdravstvene zaštite iz članka 5. i 12. Zakona prema
sjedištu poslodavca, odnosno tijela državne vlasti.
Podnošenjem prijave iz stavka 1. ovog članka nadležnoj područnoj službi Zavoda,
odnosno ispostavi područne službe Zavoda poslodavac, tijelo državne vlasti,
odnosno osigurana osoba kada sama podnosi prijavu pokreću postupak radi
utvrđivanja da li se ozljeda, odnosno bolest može smatrati ozljedom na radu,
odnosno profesionalnom bolešću te da je ta ozljeda, odnosno bolest nastala na
radu ili u vezi s radom.

*1. Podnošenje prijave o ozljedi na radu, odnosno profesionalnoj bolesti*
Članak 6.

Prijava o ozljedi na radu, odnosno profesionalnoj bolesti podnosi se na
tiskanicama »Prijava o ozljedi na radu« i »Prijava o profesionalnoj bolesti«
čiji je sadržaj i oblik tiskan uz ovaj Pravilnik i čini njegov sastavni dio.
Uz prijavu iz stavka 1. ovog članka obvezno se prilaže medicinska i druga
dokumentacija kojom se može dokazati da je nastanak ozljede, odnosno bolesti i
mjesto nastanka ozljede, odnosno bolesti uzročno-posljedično vezan uz obvezu i
proces rada, odnosno obavljanja djelatnosti.

Članak 7.

Prijava o ozljedi na radu, odnosno profesionalnoj bolesti podnosi se neovisno o
tome da li je ozljeda, odnosno bolest imala za posljedicu privremenu
nesposobnost za rad osigurane osobe.

Članak 8.

Prijava o ozljedi na radu, odnosno profesionalnoj bolesti popunjava se u osam
primjeraka i to za: obveznika podnošenja prijave, osiguranu osobu, nadležnog
doktora specijaliste medicine rada, izabranog doktora primarne zdravstvene
zaštite u skladu sa Zakonom o obveznom zdravstvenom osiguranju, Zavodu,
Hrvatskom zavodu za medicinu rada, Hrvatskom zavodu za obvezno zdravstveno
osiguranje, nadležnom inspektoru rada Državnog inspektorata, Hrvatskom zavodu za
javno zdravstvo.

Članak 9.

Prijava o ozljedi na radu, odnosno profesionalnoj bolesti podnosi se, u pravilu,
područnoj službi Zavoda, odnosno njezinoj ispostavi na području koje je sjedište
poslodavca, a iznimno područnoj službi Zavoda, odnosno njezinoj ispostavi
nadležnoj prema mjestu prebivališta, odnosno boravka osigurane osobe.
Ako poslodavac, odnosno tijelo državne vlasti ne postupi prema članku 5. stavku
2. ovog Pravilnika, odnosno doktor specijalist medicine rada prema članku 5.
stavku 3. ovog Pravilnika nadležna područna služba Zavoda, odnosno njezina
ispostava na pisani zahtjev ozlijeđene ili oboljele osigurane osobe, odnosno
člana obitelji u slučaju smrti osigurane osobe, kojoj se prema Zakonu
osiguravaju prava za slučaj ozljede na radu, odnosno profesionalne bolesti,
pokrenut će i provesti postupak za utvrđivanje i priznavanje ozljede na radu,
odnosno profesionalne bolesti.
Iznimno od članka 5. stavka 1. ovog Pravilnika postupak utvrđivanja i
priznavanja ozljede, odnosno bolesti za ozljedu na radu, odnosno profesionalnu
bolest može pokrenuti i nadležna područna služba Zavoda ako sazna za činjenice i
okolnosti nastanka ozljede, odnosno bolesti osigurane osobe na radu ili u vezi s
radom.

Članak 10.

Nadležna područna služba Zavoda, odnosno njezina ispostava obvezna je
podnositelju prijave o ozljedi na radu, odnosno profesionalnoj bolesti izdati
potvrdu kojom potvrđuje datum primitka prijave, te broj pod kojim je prijava
zaprimljena u Zavodu.

*2. Rok podnošenja prijave o ozljedi na radu, odnosno profesionalnoj bolesti*
Članak 11.

Prijava o ozljedi na radu, odnosno profesionalnoj bolesti podnosi se:
– za slučaj ozljede na radu – u roku od 8 dana od dana nastanka ozljede na radu
– za profesionalnu bolest – u roku od 8 dana od dana kada je osigurana osoba
primila ispravu zdravstvene ustanove, trgovačkog društva koje u svom sastavu ima
djelatnost medicine rada ili od privatne ordinacije medicine rada uključenih u
mrežu ugovornih subjekata medicine rada, kojom joj je dijagnosticirana
profesionalna bolest.
Osigurana osoba za koju Zavodu nije podnesena prijava o ozljedi na radu, odnosno
profesionalnoj bolesti u roku od tri godine od isteka rokova iz stavka 1. ovoga
članka gubi pravo na pokretanje postupka utvrđivanja i priznavanja ozljede na
radu, odnosno profesionalne bolesti od strane Zavoda

*3. Vođenje postupka i donošenje rješenja o ozljedi na radu, odnosno
profesionalnoj bolesti*
Članak 12.

Postupak priznavanja ozljede na radu, odnosno profesionalne bolesti na osnovi
zaprimljene prijave iz članka 6. stavka 1. ovog Pravilnika provodi se u skladu s
odredbama Zakona, Zakona o općem upravnom postupku, drugih propisa i ovog
Pravilnika.

Članak 13.

U postupku utvrđivanja činjenica radi priznavanja ozljede na radu obvezno se
pribavlja se nalaz, mišljenje i ocjena liječničkog povjerenstva Hrvatskog zavoda
za medicinu rada u slučaju iz članka 14. stavak 2. Pravilnika.
U postupku utvrđivanja činjenica radi priznavanja profesionalne bolesti obvezno
se pribavlja se nalaz, mišljenje i ocjena liječničkog povjerenstva Hrvatskog
zavoda za medicinu rada.
Nalaz, mišljenje i ocjenu iz stavka 1. i 2. ovog članka liječničko povjerenstvo
Hrvatskog zavoda za medicinu rada daje na tiskanici čiji je oblik i sadržaj
tiskan uz ovaj Pravilnik i čini njegov sastavni dio.

Članak 14.

O priznavanju ozljede na radu, odnosno profesionalne bolesti Zavod odlučuje, u
pravilu, bez donošenja pisanog rješenja, ovjerom zaprimljene prijave o ozljedi
na radu, odnosno profesionalnoj bolesti.
Iznimno od stavka 1. ovog članka, Zavod obvezno donosi rješenje u slučaju
nepriznavanja ozljede, odnosno bolesti kao ozljede na radu, odnosno
profesionalne bolesti,te kada odlučuje o priznavanju ozljede na radu odnosno
profesionalne bolesti na osnovi zahtjeva osigurane osobe, člana obitelji
osigurane osobe u slučaju smrti osigurane osobe.
Kad se o ozljedi na radu, odnosno o profesionalnoj bolesti odlučuje rješenjem,
izrekom rješenja mora se odlučiti o konkretnoj ozljedi, odnosno bolesti, uz
naznaku datuma njezinog nastanka, šifre prema MKB i broja evidencije priznate
ozljede na radu, odnosno profesionalne bolesti.

Članak 15.

Rješenje iz članka 14. stavka 2. ovog Pravilnika donosi nadležna područna služba
Zavoda.
Protiv rješenja iz stavka 1. ovog članka nije dopuštena žalba, ali se može
pokrenuti upravni spor.
Pokretanje upravnog spora iz stavka 2. ovoga članka ne odgađa izvršenje
rješenja.

Članak 16.

O priznatoj ozljedi na radu, odnosno profesionalnoj bolesti iz članka 14. ovog
Pravilnika, pored podnositelja prijave i osigurane osobe Zavod je obvezan u roku
od 8 dana obavijestiti Hrvatski zavod za obvezno zdravstveno osiguranje,
izabranog doktora primarne zdravstvene zaštite osigurane osobe sukladno Zakonu o
obveznom zdravstvenom osiguranju, Hrvatski zavod za medicinu rada, Hrvatski
zavod za javno zdravstvo i Državni inspektorat – Inspekciju rada.

III. PRIJELAZNE I ZAVRŠNE ODREDBE

Članak 17.

Postupci po prijavama o ozljedi na radu, odnosno profesionalnoj bolesti čije je
rješavanje u tijeku, a koje neće biti završeno do dana stupanja na snagu ovog
Pravilnika, dovršit će se prema odredbama ovog Pravilnika.

Članak 18.

Danom stupanja na snagu ovog Pravilnika prestaje važiti Pravilnik o uvjetima i
postupku ostvarivanja prava iz osnovnog zdravstvenog osiguranja s osnove ozljede
na radu i profesionalne bolesti (»Narodne novine«, broj 32/03.)

Članak 19.

Ovaj Pravilnik nakon pribavljene suglasnosti ministra nadležnog za zdravstvo
objavljuje se u »Narodnim novinama«, a stupa na snagu 1. siječnja 2008. godine.

Klasa: 502-01/07-01/8
Urbroj: 339-07-1
Zagreb, 22. studenoga 2007.

Predsjednica
Upravnog vijeća Hrvatskog zavoda
za zdravstveno osiguranje
zaštite
zdravlja na radu
**mr. Dubravka Jadro**, v. r.

[PRIJAVA O OZLJEDI NA RADU](dodatni/378737.pdf)

PRIJAVA O PROFESIONALNOJ BOLESTI

[I.](dodatni/378738.pdf)
[II.](dodatni/378739.pdf)
[III.](dodatni/378740.pdf)
[IV.](dodatni/378741.pdf)

Pravilnik, NN 125/2007-3588
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)